## Odluka o upisu učenika u I. razred srednje škole u školskoj godini 2014./2015.

### NN 62/2014 (22.5.2014.), Odluka o upisu učenika u I. razred srednje škole u školskoj godini 2014./2015.

MINISTARSTVO ZNANOSTI, OBRAZOVANJA I SPORTA

1162

Na temelju članka 22. stavka 4. Zakona o odgoju i obrazovanju u osnovnoj i srednjoj školi (»Narodne novine«, broj 87/2008, 86/2009, 92/2010, 105/2010 – ispr., 90/2011, 16/2012, 86/2012 i 94/13), ministar znanosti, obrazovanja i sporta donosi

ODLUKU

O UPISU UČENIKA U I. RAZRED SREDNJE ŠKOLE U ŠKOLSKOJ GODINI 2014./2015.

OPĆE ODREDBE

I.

Ovom odlukom utvrđuje se postupak i način upisa učenika, broj upisnih mjesta u razrednim odjelima prvih razreda srednjih škola, utvrđuju se rokovi za prijavu i upis te ostali uvjeti i postupci za upis učenika u I. razred srednje škole u školskoj godini 2014./2015.

II.

U I. razred srednje škole učenici se upisuju u skladu s ovom odlukom i Odlukom o elementima i kriterijima za izbor kandidata za upis u I. razred srednje škole u školskoj godini 2014./2015. (klasa: 602-03/14-06/00101; urbroj: 533-25-14-0001 od 28. travnja 2014. godine; »Narodne novine« br. 54/2014, u daljnjemu tekstu: Odluka o elementima i kriterijima) koje donosi ministar znanosti, obrazovanja i sporta.

III.

Učenici se prijavljuju i upisuju u I. razred srednje škole u školskoj godini 2014./2015. elektroničkim načinom putem mrežne stranice Nacionalnoga informacijskog sustava prijava i upisa u srednje škole (u daljnjemu tekstu: NISpuSŠ) www.upisi.hr, a na temelju natječaja za upis koji raspisuju i objavljuju škole.

IV.

U I. razred srednjih škola Republike Hrvatske u programe redovitoga obrazovanja u školskoj godini 2014./2015. planira se broj upisnih mjesta za ukupno 54 336 učenika u 2238 razrednih odjela.

V.

(1) U srednje škole kojima je osnivač Republika Hrvatska, jedinice lokalne samouprave te jedinice područne (regionalne) samouprave u I. razred redovitog obrazovanja planira se broj upisnih mjesta za ukupno 51 688 učenika u 2103 razredna odjela:

1) u gimnazijske programe 12 706 učenika u 477 razrednih odjela ili 24,58%;

2) u programe obrazovanja za stjecanje strukovne kvalifikacije u trajanju od četiri godine 21 146 učenika u 813 razredna odjela ili 40,91%;

3) u programe obrazovanja za stjecanje strukovne kvalifikacije u trajanju od tri godine 7206 učenika u 280 razrednih odjela ili 13,94%;

4) u programe obrazovanja za vezane obrte u trajanju od tri godine 7127 učenika u 284 razredna odjela ili 13,79%;

5) u programe obrazovanja za stjecanje strukovne kvalifikacije medicinska sestra opće njege/medicinski tehničar opće njege u trajanju od pet godina 986 učenika u 36 razrednih odjela ili 1,91%;

6) u programe obrazovanja za stjecanje niže stručne spreme 196 učenika u 11 razrednih odjela ili 0,38%;

7) u prilagođene i posebne programe za učenike s teškoćama u razvoju 905 učenika u 111 razrednih odjela ili 1,75%;

8) u programe obrazovanja glazbenih i plesnih škola 1416 učenika u 91 razredni odjel ili 2,74%.

(2) U I. razred srednjih škola, kojima je osnivač Republika Hrvatska, jedinice lokalne samouprave te jedinice područne (regionalne) samouprave, učenici će se upisivati prema vrstama programa obrazovanja, školama i odobrenim mjestima za upis koja su utvrđena u Strukturi razrednih odjela i broju učenika I. razreda srednjih škola u školskoj godini 2014./2015., I. dio – srednje škole kojima je osnivač Republika Hrvatska, jedinice lokalne samouprave te jedinice područne (regionalne) samouprave (u daljnjem tekstu: Struktura), koja je u privitku ove odluke i njezin je sastavni dio.

VI.

U programe redovitog obrazovanja u srednjim školama čiji su osnivači vjerske zajednice s pravom javnosti u I. razred redovitog obrazovanja planira se mogućnost upisa za 911 učenika u 34 razredna odjela prema vrstama programa obrazovanja, školama i odobrenim mjestima za upis koja su utvrđena u Strukturi razrednih odjela i broju učenika I. razreda srednjih škola u školskoj godini 2014./2015., II. dio – škole čiji su osnivači vjerske zajednice (u daljnjem tekstu: Struktura), koja je u privitku ove odluke i njezin je sastavni dio.

VII.

U programe redovitog obrazovanja u srednjim školama čiji su osnivači pravne ili fizičke osobe, u I. razred planira se mogućnost upisa za 1737 učenika u 101 razredni odjel prema vrstama programa obrazovanja, školama i odobrenim mjestima za upis koja su utvrđena u Strukturi razrednih odjela i broju učenika I. razreda srednjih škola u školskoj godini 2014./2015., III. dio – privatne škole (u daljnjem tekstu: Struktura), koja je u privitku ove odluke i njezin je sastavni dio.

TIJELA KOJA SUDJELUJU U PROVEDBI ELEKTRONIČKIH PRIJAVA I UPISA U SREDNJE ŠKOLE

VIII.

(1) U postupku provedbe elektroničkih prijava i upisa u srednje škole pripremne i druge radnje provode upisna povjerenstva osnovnih i srednjih škola, ureda državne uprave, upravnih odjela nadležnih za obrazovanje u županijama, odnosno Gradskoga ureda za obrazovanje, kulturu i sport Grada Zagreba i Središnji prijavni ured Agencije za znanost i visoko obrazovanje.

(2) Sve osobe uključene u organizaciju i provođenje postupka elektroničkih prijava i upisa u srednje škole dužne su čuvati tajnost podataka, o čemu potpisuju izjavu čiji obrazac propisuje Ministarstvo.

(3) Kvalitetu postupka provedbe elektroničkih prijava i upisa u srednje škole prati i vrednuje Ministarstvo odnosno tijela koja Ministarstvo ovlasti.

UPISNI ROKOVI

IX.

Učenici će se prijavljivati za upis i upisivati u I. razred srednjih škola u školskoj godini 2014./2015. u ljetnome i jesenskome upisnom roku.

Ljetni upisni rok

X.

|  |  |
| --- | --- |
| Opis postupaka | Datum |
| Početak prijava kandidata u sustav | 26. 5. 2014. |
| Početak prijava obrazovnih programa | 26. 6. 2014. |
| Završetak prijave obrazovnih programa koji zahtijevaju dodatne provjere | 29. 6. 2014. |
| Provođenje dodatnih ispita i provjera te unos rezultata | 30. 6. – 4. 7. 2014. |
| Rok za dostavu dokumentacije redovitih učenika (stručno mišljenje školskog liječnika, stručno mišljenje HZZ-a i ostali dokumenti kojima se ostvaruju dodatna prava za upis) | do 1. 7. 2014. |
| Dostava osobnih dokumenata i svjedodžbi za kandidate izvan redovitog sustava obrazovanja RH | 26. 5. – 4. 7. 2014. |
| Završetak prigovora na unesene osobne podatke, ocjene, natjecanja, rezultate dodatnih provjera i podatke na temelju kojih se ostvaruju dodatna prava za upis  Završetak unosa rezultata s popravnih ispita  Brisanje s lista kandidata koji nisu zadovoljili preduvjete | 7. 7. 2014. |
| Zaključavanje odabira obrazovnih programa  Početak ispisa prijavnica | 8. 7. 2014. |
| Krajnji rok za zaprimanje potpisanih prijavnica (učenici donose razrednicima, a ostali kandidati šalju prijavnice Središnjem prijavnom uredu)  Brisanje s lista kandidata koji nisu zadovoljili preduvjete ili dostavili prijavnice  Krajnji rok za podnošenje zamolbe za promjenom redoslijeda prijavljenih programa na listi prioriteta (ravnateljima osnovnih škola) | 10. 7. 2014. |
| Objava konačnih ljestvica poretka | 11. 7. 2014. |
| Dostava dokumenata koji su uvjet za upis u određeni program obrazovanja (potvrde školske medicine, liječnička svjedodžba medicine rada, ugovor o naukovanju učenika i ostali dokumenti kojima su ostvarena dodatna prava za upis) srednje škole  Dostava potpisanog obrasca o upisu u I. razred srednje škole (upisnice) u srednju školu u koju se učenik upisao | 14. – 18. 7. 2014. |
| Objava slobodnih mjesta za jesenski rok | 23. 7. 2014. |

Jesenski upisni rok

XI.

|  |  |
| --- | --- |
| Opis postupaka | Datum |
| Početak prijava u sustav i prijava obrazovnih programa | 25. 8. 2014. |
| Dostava osobnih dokumenata, svjedodžbi i ostale dokumentacije za kandidate izvan redovitoga sustava obrazovanja RH  Dostava dokumentacije redovitih učenika (stručno mišljenje školskog liječnika, stručno mišljenje HZZ-a i ostali dokumenti kojima se ostvaruju dodatna prava za upis i sl.) | 25. 8. 2014 |
| Završetak prijave obrazovnih programa koji zahtijevaju dodatne provjere | 27. 8. 2014. |
| Provođenje dodatnih ispita i provjera te unos rezultata | 28. 8. – 29. 8. 2014. |
| Završetak prigovora na osobne podatke, ocjene, natjecanja, rezultate dodatnih provjera i podatke na temelju kojih se ostvaruju dodatna prava za upis  Završetak unosa rezultata s popravnih ispita  Brisanje s lista kandidata koji nisu zadovoljili preduvjete | 30. 8. 2014. |
| Zaključavanje odabira obrazovnih programa  Početak ispisa prijavnica | 1. 9. 2014 |
| Krajnji rok za zaprimanje potpisanih prijavnica (učenici donose razrednicima, a ostali kandidati šalju Središnjem prijavnom uredu)  Brisanje s lista kandidata koji nisu zadovoljili preduvjete ili dostavili prijavnice  Krajnji rok za podnošenje zamolbe za promjenom redoslijeda prijavljenih programa na listi prioriteta (ravnateljima osnovnih škola) | 3. 9. 2014. |
| Objava konačnih ljestvica poretka | 4. 9. 2014. |
| Dostava dokumenata koji su uvjet za upis u određeni program obrazovanja (potvrda liječnika školske medicine, liječnička svjedodžba medicine rada, ugovor o naukovanju i ostali dokumenti kojima su ostvarena dodatna prava za upis) srednje škole;  Dostava potpisanog obrasca o upisu u I. razred srednje škole (upisnice) u srednju školu u koju se učenik upisao | 5. 9. 2014. |

Prijava učenika koji se upisuju u odjele za sportaše u ljetnome i jesenskome upisnom roku

XII.

|  |  |
| --- | --- |
| Opis postupaka | Datum |
| Kandidati koji se upisuju u razredne odjele za sportaše iskazuju interes za upis u razredne odjele za sportaše u NISpuSŠ-u | 26. – 29. 5. 2014. |
| Uprava za sport Ministarstva šalje nerangirane liste kandidata po sportovima i šalje ih nacionalnim sportskim savezima u svrhu izrade rang-lista po sportovima | 30. 5. 2014 |
| Nacionalni sportski savezi izrađuju preliminarne rang-liste prijavljenih kandidata prema kriterijima sportske uspješnosti | 2. – 10. 6. 2014. |
| Nacionalni sportski savezi službeno objavljuju preliminarne rang-liste na naslovnicama svojih mrežnih stranica kako bi kandidati mogli upozoriti na moguće pogreške prije objavljivanja konačne rang-liste | 11. 6. 2014. |
| Primjedbe kandidata na pogreške (pogrešno upisani podaci, neupisani podaci…)  Nacionalni sportski savezi ispravljaju rang-liste | 11. – 18. 6. 2014. |
| Nacionalni sportski savezi službeno objavljuju konačne rang-liste na naslovnici svojih mrežnih stranica te ih dostavljaju Ministarstvu (Upravi za sport) | 20. 6. 2014. |
| Unos zaprimljenih rang-lista u NISpuSŠ te dodjeljivanje bodova kandidatima na temelju algoritma | 23. – 24. 6. 2014. |

POSTUPAK PODNOŠENJA I RJEŠAVANJA PRIGOVORA

XIII.

(1) Učenici i ostali kandidati mogu podnositi usmene i pisane prigovore tijekom provedbe postupka prijava i upisa učenika u I. razred srednje škole.

(2) Redoviti učenik osnovne škole u Republici Hrvatskoj može usmeno prigovoriti svom razredniku zbog netočno navedenih zaključnih ocjena iz nastavnih predmeta, osobnih podataka ili podataka na temelju kojih se ostvaruju dodatna prava za upis i zatražiti njihov ispravak.

(3) Kandidat koji nema status redovitog učenika osnovne škole u Republici Hrvatskoj (kandidat koji osnovno obrazovanje završava ili je završio u inozemstvu ili drugim obrazovnim sustavima; kandidat koji nije s pozitivnim uspjehom završio prvi razred srednje škole u Republici Hrvatskoj, ispisao se te želi ponovno upisati prvi razred u drugome obrazovnom programu; kandidat koji je prethodne školske godine završio osnovno obrazovanje u Republici Hrvatskoj, ali nije upisao srednju školu) može zbog netočno unesenih ocjena ili osobnih podataka usmeno prigovoriti Središnjem prijamnom uredu koji je unio podatke.

(4) U slučaju da nisu ispravljeni netočno uneseni podaci, učenici i ostali kandidati mogu podnijeti pisani prigovor CARNetovoj službi za podršku obrazovnom sustavu na obrascu za prigovor koji je dostupan na mrežnoj stranici NISpuSŠ-a.

(5) U slučaju da učenik pri ocjenjivanju ispita sposobnosti i darovitosti nije zadovoljan ocjenom, može podnijeti prigovor pisanim putem srednjoj školi koja je provela ispit.

(6) U slučaju da se utvrdi neregularnost ili nepravilnost u postupku provedbe ispita, ravnatelj srednje škole na prijedlog upisnoga povjerenstva mora otkloniti te nepravilnosti i utvrditi novu ocjenu.

(7) U iznimnom slučaju kada učenik nakon zaključavanja odabira obrazovnih programa, a prije ispisivanja prijavnice iz NISpuSŠ-a želi promijeniti redoslijed prijavljenih programa, o tome može podnijeti pisanu zamolbu ravnatelju osnovne škole.

(8) Rokovi za podnošenje prigovora iz ove točke utvrđeni su u točkama X., XI. i XII. ove odluke.

NATJEČAJ ZA UPIS UČENIKA

XIV.

(1) Natječaj za upis učenika objavljuje se najkasnije do 10. lipnja 2014. godine u dnevnom tisku, za srednje škole na području jedne županije ili više njih.

(2) Tekst ujedinjenoga natječaja uređuje ured državne uprave u županiji odnosno Gradski ured za obrazovanje, kulturu i sport Grada Zagreba, a način, mjesto objave te osiguranje potrebnih sredstava za podmirenje troškova objave natječaja utvrđuju upravni odjeli nadležni za obrazovanje u županijama odnosno Gradskom uredu za obrazovanje, kulturu i sport Grada Zagreba.

(3) Sve uvjete koje srednja škola propisuje natječajem za upis, kao i ostale uvjete važne za nastavak obrazovanja u pojedinim obrazovnim programima srednja škola dužna je unijeti u NISpuSŠ najkasnije do propisanog datuma za početak prijava obrazovnih programa utvrđenog u točkama X. i XI. ove odluke.

(4) Natječaj za upis sadrži:

– popis programa obrazovanja i broj upisnih mjesta po vrstama programa obrazovanja sukladno Strukturi,

– rokove za upis učenika u I. razred u skladu s točkama X. i XI. ove odluke,

– predmet posebno važan za upis koji određuje srednja škola,

– natjecanje iz znanja koje se vrednuje pri upisu, a određuje ga srednja škola,

– popis zdravstvenih kontraindikacija za programe obrazovanja u koje srednja škola planira upisati učenike (sukladno Jedinstvenome popisu zdravstvenih kontraindikacija srednjoškolskih programa u svrhu upisa u I. razred srednje škole),

– popis potrebnih dokumenata koji su uvjet za upis u pojedini program obrazovanja,

– datume provođenja dodatnih ispita i provjera sukladno rokovima navedenima u točkama X. i XI. ove odluke,

– popis stranih jezika koji se izvode u školi kao obvezni nastavni predmeti,

– popis nastavnih predmeta koji se izvode na nekom od stranih jezika (ako škola ima odobrenje ovoga ministarstva za izvođenje dijela nastave na nekom od stranih jezika),

– naknadu za povećane troškove obrazovanja propisanu točkom XVIII. ove odluke,

– iznos školarine ako se naplaćuje i

– ostale kriterije i uvjete upisa koji se utvrđuju u skladu s ovom odlukom i Odlukom o elementima i kriterijima.

(5) Kada je u pojedinoj školi uvjet za upis znanje određenoga stranog jezika koji učenik u osnovnoj školi nije učio, upisno povjerenstvo srednje škole u koju se učenik prijavljuje za upis dužno je nakon pisanog zahtjeva učenika provjeriti njegovo znanje iz tog jezika, o čemu škola sastavlja zapisnik. Datum održavanja provjere znanja stranoga jezika srednje škole dužne su objaviti u natječaju za upis učenika i NISpuSŠ-u, sukladno rokovima navedenima u točkama X. i XI. ove odluke.

(6) Datum, način i postupak te druge važne elemente provođenja dodatnih ispita i provjera sposobnosti i darovitosti utvrđuje srednja škola koja ih provodi.

(7) Srednje škole koje planiraju upis učenika u programe obrazovanja za vezane obrte dužne su u natječaju za upis objaviti točan naziv programa i oznaku »JMO« uz programe obrazovanja za vezane obrte. Sve škole koje planiraju upis učenika u te programe dužne su pravodobno i na prikladan način (oglasna ploča škole, mrežne stranice škole, NISpuSŠ i sl.) izvijestiti učenike i roditelje/skrbnike učenika o načinu obrazovanja u programima za vezane obrte (o broju nastavnih sati, broju sati i drugim pojedinostima o praktičnoj nastavi, izradi i obrani završnoga rada i sl.) te o drugim uvjetima koji su navedeni u Odluci o elementima i kriterijima (dokazivanje zdravstvene sposobnosti kandidata za obavljanje poslova i radnih zadaća u odabranome zanimanju, sklapanje ugovora o naukovanju i dr.).

PRIJAVA I UPIS UČENIKA U SREDNJU ŠKOLU

Prijava učenika za upis u srednju školu

XV.

(1) Učenici koji osnovno obrazovanje završavaju kao redoviti učenici osnovne škole u Republici Hrvatskoj u školskoj godini 2013./2014. prijavljuju se u NISpuSŠ u skladu s postupcima opisanima u publikaciji »Prijave i upisi u srednje škole za školsku godinu 2014./2015. – Idemo u srednju!«.

(2) Učenici koji osnovno obrazovanje ne završavaju kao redoviti učenici osnovne škole u Republici Hrvatskoj (kandidati koji osnovno obrazovanje završavaju ili su završili u inozemstvu ili drugim obrazovnim sustavima; kandidati koji nisu s pozitivnim uspjehom završili prvi razred srednje škole u Republici Hrvatskoj, ispisali su se te žele ponovno upisati prvi razred u drugome obrazovnom programu; kandidati koji su prethodne školske godine završili osnovno obrazovanje u Republici Hrvatskoj, ali se nisu upisali u srednju školu) prijavljuju se Središnjem prijavnom uredu kako je navedeno u publikaciji »Prijave i upisi u srednje škole za školsku godinu 2014./2015. – Idemo u srednju!«.

(3) Učenici koji se žele upisati u I. razred srednje škole u školskoj godini 2014./2015., a stekli su svjedodžbe koje nisu izdane u Republici Hrvatskoj, dužni su pokrenuti postupak priznavanja završenoga osnovnog obrazovanja. Na temelju Zakona o priznavanju inozemnih obrazovnih kvalifikacija (»Narodne novine«, broj 158/2003, 198/2003, 138/2006 i 45/2011) postupak priznavanja završenoga osnovnog obrazovanja u inozemstvu, radi pristupa srednjem obrazovanju u Republici Hrvatskoj, provodi školska ustanova u koju se podnositelj zahtjeva upisuje.

(4) Postupci potvrđivanja (zaključavanja) lista prioriteta, potpisivanja i pohranjivanja prijavnica s konačnom listom prioriteta učenika te, u iznimnim slučajevima, postupci promjene poretka prijavljenih obrazovnih programa ispisanih na prijavnici opisani su u publikaciji »Prijave i upisi u srednje škole za školsku godinu 2014./2015. – Idemo u srednju!«.

Upis učenika u I. razred srednje škole

XVI.

(1) Na temelju javne objave konačnih ljestvica poretka učenika u NISpuSŠ-u učenik ostvaruje pravo upisa u I. razred srednje škole u školskoj godini 2014./2015.

(2) Iznimno od stavka 1. ove točke, učenici koji se upisuju u programe obrazovanja za koje je potrebno dostaviti dokumente o ispunjavanju posebnih uvjeta iz natječaja za upis (dokazivanje zdravstvene sposobnosti kandidata za obavljanje poslova i radnih zadaća u odabranom zanimanju, sklapanje ugovora o naukovanju i sl.) te učenici koji su ostvarili dodatna prava za upis, ostvaruju pravo upisa u srednju školu u školskoj godini 2014./2015. nakon dostave navedenih dokumenata u predviđenim rokovima iz točke X. i XI. ove odluke, što u NISpuSŠ-u potvrđuje srednja škola u kojoj učenik ostvaruje pravo upisa sukladno konačnoj ljestvici poretka. Učenici koji ne dostave navedenu dokumentaciju u propisanim rokovima u točkama X. i XI. ove odluke gube pravo upisa ostvarenog u ljetnome upisnom roku te se u jesenskome roku mogu kandidirati za upis u preostala slobodna upisna mjesta.

(3) Učenik svoj upis potvrđuje vlastoručnim potpisom i potpisom roditelja/skrbnika na obrascu (upisnici) dostupnom na mrežnoj stranici NISpuSŠ-a (www.upisi.hr), koji je dužan dostaviti u srednju školu u rokovima utvrđenim u točkama X. i XI. ove odluke.

(4) Nakon što učenik potvrdi svoj upis vlastoručnim potpisom i potpisom roditelja/skrbnika na obrascu (upisnici) i dostavi ga srednjoj školi, učenik je upisan u I. razred srednje škole u školskoj godini 2014./2015. Ako učenik zbog opravdanih razloga nije u mogućnosti u propisanim rokovima sukladno točkama X. i XI. ove odluke dostaviti potpisan obrazac (upisnicu) za upis u I. razred, dužan ga je dostaviti njegov roditelj/skrbnik.

USTROJAVANJE RAZREDNIH ODJELA

XVII.

(1) Upis učenika u I. razred srednje škole u školskoj godini 2014./2015. provodi se u skladu sa Strukturom.

(2) Škola može uz odobrenje ministra znanosti, obrazovanja i sporta u NISpuSŠ-u povećati broj upisnih mjesta utvrđenih u Strukturi najviše do 28 učenika u razrednom odjelu i to u slučaju ako učenik srednje škole ne položi popravni ispit te ponavlja I. razred (učenik ponavljač).

(3) Iznimno, škola može uz pisanu suglasnost ministra znanosti, obrazovanja i sporta povećati broj upisnih mjesta utvrđenih u Strukturi najviše do 32 učenika u razrednom odjelu isključivo u slučajevima:

– ako učenik srednje škole ne položi popravni ispit u jesenskome roku te ponavlja I. razred (učenik ponavljač),

– ako je učenik hrvatski državljanin koji se obrazovao u inozemstvu te ima pravo izravnog upisa sukladno Odluci o elementima i kriterijima, a zbog kasnijeg završetka nastavne godine u inozemstvu nije bio u mogućnosti dostaviti potrebne dokumente za upis do utvrđenog roka iz točaka X. i XI. ove odluke,

– ako je više učenika ostvarilo jednak broj bodova i nalaze se na istome mjestu konačne ljestvice poretka u razrednom odjelu, a njihovim bi upisom bio premašen ukupan broj od 28 učenika u tom razrednom odjelu,

– ako škola integrira učenika glazbenog ili plesnog programa obrazovanja u nastavu općeobrazovnih predmeta pojedinoga razrednog odjela.

(4) U slučajevima iz stavka 3. ove točke srednja škola dužna je Ministarstvu znanosti, obrazovanja i sporta dostaviti sljedeću dokumentaciju:

– obrazloženje uza zahtjev za povećanje broja učenika u razrednom odjelu u odnosu na Strukturom utvrđeni broj učenika u razrednom odjelu,

– podatke o svakom učeniku za kojega srednja škola podnosi zahtjev,

– dokaze iz kojih je vidljivo da učenik ostvaruje pravo upisa sukladno stavku 3. ove točke.

(5) U slučaju smanjenog interesa učenika za upis u pojedini program obrazovanja, škola može ustrojiti razredni odjel s manjim brojem učenika od utvrđenog u Strukturi uz uvjet da taj razredni odjel nema manje od 20 učenika.

(6) Škola može u kombiniranim razrednim odjelima odstupiti od Strukture, uz odobrenje ministra znanosti, obrazovanja i sporta u NISpuSŠ-u, te povećati broj upisnih mjesta u jednom programu obrazovanja i smanjiti broj u drugom, ovisno o interesu učenika, ako taj broj nije manji od šest učenika u istom programu obrazovanja. U tim kombiniranim razrednim odjelima ne može biti ukupno manje od 20 učenika.

(7) Škole na otocima, područjima od posebne državne skrbi, brdsko-planinskim područjima, škole s nastavom na jeziku i pismu nacionalnih manjina, škole koje izvode programe za rijetka i tradicijska zanimanja, privatne škole s pravom javnosti sukladno članku 4. stavku 3. Državnoga pedagoškog standarda srednjoškolskog sustava odgoja i obrazovanja (»Narodne novine«, broj 63/2008 i 90/2010), te škole koje izvode umjetničke programe obrazovanja mogu, uz odobrenje ministra znanosti, obrazovanja i sporta u NISpuSŠ-u, odstupiti od Strukture te ustrojiti razredni odjel s najmanje sedam učenika. Iznimno od stavaka 5. i 6. ove točke, u kombiniranim razrednim odjelima u navedenim školama mogu se, uz odobrenje ministra znanosti, obrazovanja i sporta u NISpuSŠ-u, ustrojiti skupine učenika i s manje od šest učenika u istom programu obrazovanja, pod uvjetom da taj kombinirani razredni odjel nema ukupno manje od sedam učenika.

(8) Škole koje izvode prilagođene i posebne programe za učenike s teškoćama u razvoju mogu odstupiti od Strukture, uz odobrenje ministra znanosti, obrazovanja i sporta u NISpuSŠ-u, i ustrojiti razredni odjel i s manjim brojem učenika.

(9) Prije objave konačne ljestvice poretka u oba upisna roka ministar znanosti, obrazovanja i sporta može u NISpuSŠ-u promijeniti strukturu i broj razrednih odjela te broj učenika u razrednom odjelu ovisno o broju učenika prijavljenih u pojedini razredni odjel obrazovnog programa.

(10) Ustroj i broj razrednih odjela objavljen u NISpuSŠ-u smatra se konačnim brojem razrednih odjela te broja upisanih učenika.

NAKNADE ZA POVEĆANE TROŠKOVE OBRAZOVANJA

XVIII.

(1) Za pojedine programe obrazovanja mogu se utvrditi povećani troškovi obrazovanja.

(2) Odluku o iznosu participacije roditelja/skrbnika učenika te cijeni obrazovanja za svaku godinu obrazovanja donosi školski odbor, uz suglasnost osnivača školske ustanove, a objavljuje u natječaju za upis učenika u I. razred i NISpuSŠ-u.

(3) Škola može potpuno ili djelomično osloboditi učenika obveze plaćanja povećanih troškova obrazovanja. Odluku o oslobađanju od plaćanja donosi školski odbor na prijedlog ravnatelja te uz suglasnost osnivača.

ZAVRŠNE ODREDBE

XIX.

O posebnostima upisa učenika u I. razred srednje škole koje nisu mogle biti predviđene odredbama ove odluke odlučuje ministar znanosti, obrazovanja i sporta.

XX.

Nadzor nad zakonitošću rada u provedbi ove odluke obavljat će Ministarstvo znanosti, obrazovanja i sporta.

XXI.

Ova odluka stupa na snagu osmog dana od dana objave u »Narodnim novinama«.

Klasa: 602-03/14-05/00028

Urbroj: 533-25-14-0004

Zagreb, 14. svibnja 2014.

Ministar

dr. sc. Željko Jovanović, v. r.

STRUKTURA RAZREDNIH ODJELA I BROJ UČENIKA I. RAZREDA SREDNJIH ŠKOLA U ŠKOLSKOJ GODINI 2014./2015.

[I.
dio – srednje škole kojima je osnivač Republika Hrvatska, jedinice
lokalne samouprave te jedinice područne (regionalne) samouprave](dodatni/431748.pdf)

[II. dio – škole čiji su osnivači vjerske zajednice](dodatni/431749.pdf)

[III. dio – privatne škole](dodatni/431750.pdf)

62 22.05.2014 Odluka o upisu učenika u I. razred srednje škole u školskoj godini 2014./2015.

62 22.05.2014 Odluka o upisu učenika u I. razred srednje škole u školskoj godini 2014./2015.

62 22.05.2014 Odluka o upisu učenika u I. razred srednje škole u školskoj godini 2014./2015.

62 22.05.2014 Odluka o upisu učenika u I. razred srednje škole u školskoj godini 2014./2015.

62 22.05.2014 Odluka o upisu učenika u I. razred srednje škole u školskoj godini 2014./2015.

62 22.05.2014 Odluka o upisu učenika u I. razred srednje škole u školskoj godini 2014./2015.

Odluka, NN 62/2014-1162